જો કે તેની દરખાસ્ત સાંભળીને અધિકારીઓએ તો ઓસ્કર સામે મોં ચડાવીને કહી દીધું, “શું વાત કરો છો શિન્ડલર! તમે ખરેખર ગંભીરતાથી કહો છો આ?” એ અધિકારીઓ ઉપર-ઉપરથી આવું કહેતા હતા, પરંતુ આખરે તો તેઓ પણ ઓસ્કરની લિપોવા સ્ટ્રીટની ફેક્ટરીમાંથી લોખંડનો ભંગાર ઉઠાવી જઈને તેમાંથી એમોન ગેટેની પ્લાઝોવની છાવણી માટે પાવડા બનાવવાના કોન્ટ્રાક્ટ, અને પોજોર્ઝની જામ બનાવતી ફેક્ટરીમાંથી એકઠા કરેલા પતરાના ટૂકડામાંથી ગળણી બનાવવાના કોન્ટ્રાક્ટ શોધી જ કાઢતા હતા! અને તો પણ, પાવડાની પૂરેપૂરી સંખ્યા જર્મનો સુધી પહોંચવાની શક્યતા નહીંવત રહેતી હતી! યુદ્ધ મંત્રાલયમાંના અધિકારીઓમાંના ઓસ્કરના ઘણા મિત્રોને એટલી તો જાણ હતી જ, કે પ્લાઝોવની મજૂર-છાવણીની આવરદા લંબાવવાનો અર્થ હતો અનેક કેદીઓની આવરદા લંબાવવી! છતાંયે કેટલાક અધિકારીઓના ગળે આ વાત ઊતરી ગઈ હતી, કારણ કે એમોન ગેટે કેવો બદમાશ હતો અને તેની વિલાસી જીવનશૈલીને કારણે નાનાં-નાનાં ગામડાઓમાં પોલેન્ડના નિષ્ઠાવાન અને પ્રાચિન રાષ્ટ્રવાદને કેવી હાની પહોંચી રહી હતી એ તેઓ પણ જાણતા હતા!